חוק ההגבלים העסקיים (תיקון מס' 20 - הוראת שעה), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2745, עמ' 911, 2018-07-26T00:00:00+03:00
החוק התקבל בקריאה השנייה והשלישית ביום ו' באב התשע"ח (18 ביולי 2018), והוא מתקן את חוק ההגבלים העסקיים, התשמ"ח–1988. התיקון מסמיך את הממונה על ההגבלים העסקיים לתת הוראות ליבואן ישיר אם נוכח שכתוצאה ממעמדו של היבואן הישיר קיים חשש לפגיעה משמעותית בייבוא מקביל או בייבוא אישי, ובשל כך עלולה להיפגע באופן משמעותי התחרות בענף שבו פועל היבואן הישיר. זאת, על מנת להפחית את החסמים והמגבלות על ייבוא אישי ועל ייבוא מקביל. יבואן ישיר מוגדר בהצעת החוק כמי שמייבא לישראל טובין או מפיץ טובין שיובאו לישראל, בהתאם להסדר עם יצרן הטובין במדינת חוץ, וכן כמי שמייצר טובין בישראל מכוח הסדר עם אדם במדינת חוץ. התיקון הוא הוראת שעה לשלוש שנים, ושר הכלכלה והתעשייה, בהמלצת הממונה על ההגבלים העסקיים ובאישור ועדת הכלכלה של הכנסת, רשאי להאריך את תוקפה של הוראת השעה לשלוש שנים נוספות.